IGcokama Elisha neLANGA ezingxoxweni zoxolo | News24
IGcokama Elisha neLANGA ezingxoxweni zoxolo
Durban - Uzehlisile entathelini yeLANGA umculi kamasikandi uMthandeni "iGcokama Elisha" Manqele emuva kokungaboni ngaso linye phakathi kwakhe nayo.
Lo mculi uzifikele mathupha emahhovisi ephephandaba ILANGA wathi uzozilahla phansi, uyazisola ngesenzo sakhe sokuhlasela intatheli uMthobisi Sithole emngcwabeni kaMnu Salabemkhuluma Xulu owayefihlwa eVuna kwaNongoma, enyakatho neKwaZulu-Natal emasontweni edlule.
Bese kunesikhathi eside lomculi ecela ukuhlangana nabaphathi bephephandaba ethi ufisa ukuzoxolisa. UMthandeni uthi uyazisola kakhulu kwiLANGA ngakho konke okwenzekile uxolisa nakubo bonke abemithombo yezindaba. Uthi kwaba wukuhluthuka nje kwenhliziyo wase enza into esimfakela amahloni.
"Ngixolisa ngoba ngihlalile phansi ngesikhathi sengingedwa ngajula ngalibona iphutha lami. Ngaloluya suku ngeqiwa wukucasula ngenxa yezindaba ebeziphume ngami ephepheni ezingezinhle nezenze ngagcina sengibukeka kabi emphakathini.
"Njengoba ngizozilahla nje kangisathandi kubuyelwe emuva, ngilindele noma yisiphi isijeziso esingabhekiswa kimi nokukhokha noma ngabe yini ngoba ngiyalivuma icala lami. Ngizamile ukukhuluma nemenenja yami kusenesikhathi ngicela ukuba ingicelele ithuba lokuba ngizozilahla ukuze kininam ngixolise kodwa kwagcina kungenzeki ngasohlangothini lwayo," kusho uMthandeni.
Uthi uhlulekile wukulawula inhliziyo ngesikhathi ebona intatheli kanti uzozisola emuva kwesigameko.
Intatheli uMthobisi iziphendulela ikhale ngesithunzi sayo esadicileleka phansi kubukiswa ngayo phambi kwezihlwele. Nokho ithe iyalwemukela uxolo.
NoMhleli wephephandaba ILANGA uNkz Thobile Nxumalo ubonge isenzo sokuzisola kwalo mculi ngephutha lakhe wathi ILANGA selizoyalela abameli balo ukuba bahoxise lolu daba enkantolo ukuze kwakhiwe, kuyiwe phambili.
Ube esebuza kuMthandeni ukuthi uzoyihoxisa kanjani ingoba abeseyiqophile ekhuluma ngempama, uMthandeni waphendula ngokuthi uyaxolisa nalapho kepha yimbongi eyaqhamuka nalezo zinhlamvu, wavuma ukuthi kwaba liphutha ukudedela iculo elinezinhlamvu ezilumelayo lisabalale.
"Siyabonga indlela azehlise ngayo uMthandeni. Siyalwemukela uxolo lwakhe ngoba kakulula ukuzehlisa uxolise," kusho uNkz Nxumalo.